ছাত্রছাত্রীদের আন্দোলনের জেরে সত্যজিৎ রায় ফিল্ম অ্যান্ড টেলিভিশন ইনস্টিটিউটের (এসআরএফটিআই) অচলাবস্থা অব্যাহত।
১৪ জন ছাত্রীকে বহিষ্কারের সিদ্ধান্ত প্রত্যাহার-সহ একাধিক দাবিতে বুধবার সকাল ১০টা নাগাদ এসআরএফটিআইয়ের ডিরেক্টর দেবমিত্রা মিত্রের সঙ্গে দেখা করতে যান পড়ুয়াদের একাংশ। বেশ কিছুক্ষণ আলোচনা হলেও সমাধানসূত্র মেলেনি। ফলে অবস্থান বিক্ষোভ চালিয়ে যাওয়ার সিদ্ধান্ত নেন পড়ুয়ারা। এমন পরিস্থিতি তৈরি হয় যে, ক্যাম্পাসের মধ্যে ডিরেক্টর যেখানেই গিয়েছেন, তাঁর পিছনে ঘুরতে দেখা গিয়েছে পড়ুয়াদেরও। পরে প্রায় তিনঘণ্টা পড়ুয়ারা ঘিরে রাখেন দেবমিত্রাকে। 
অপ্রীতিকর পরিস্থিতি যাতে তৈরি না হয়, সেই কারণে ক্যাম্পাসের গেটের বাইরে মোতায়েন ছিল পুলিশ। প্রশাসনিক ভবনের প্রবেশপথে রীতিমতো তোশক, বালিশ নিয়ে বিছানা পেতে শুয়ে থাকতে দেখা যায় পড়ুয়াদের। দেবমিত্রা জানিয়েছেন, ঊর্ধ্বতন কর্তৃপক্ষ ছাত্র এবং ছাত্রীদের হস্টেল আলাদা করার সিদ্ধান্ত নিয়েছেন। তা প্রত্যাহারের কোনও সম্ভাবনা নেই। 
পড়ুয়াদের বক্তব্য, ওই সিদ্ধান্ত ‘অগণতান্ত্রিক’। পড়ুয়ারা জানিয়েছেন, এর আগে সিসিটিভি বসানোর চেষ্টা করেছিলেন কর্তৃপক্ষ। কিন্তু প্রতিষ্ঠানের ২২ বছরের ইতিহাসে এ ধরনের কোনও সিদ্ধান্ত চাপিয়ে দেওয়া হয়নি বলে জানিয়েছেন তাঁরা। পড়ুয়াদের বক্তব্য, শুধু ছাত্রছাত্রীদের হস্টেল পৃথক করাই নয়। কর্তৃপক্ষ ‘পড়ুয়া-বিরোধী’ আরও নানা সিদ্ধান্ত নিচ্ছেন। নানা অজুহাতে আর্থিক বরাদ্দ ছাঁটাই করা হচ্ছে বলে অভিযোগ করেছেন পড়ুয়ারা।
প্রসঙ্গত, আগে একই হস্টেলের দু’টি পৃথক অংশে থাকতেন ছাত্র এবং ছাত্রীরা। প্রায় দু’বছর আগে ছাত্রীদের নতুন হস্টেল তৈরি হয়। সম্প্রতি ওই হস্টেলে যেতে অস্বীকার করায় ১৪ জন ছাত্রীকে বহিষ্কারের সিদ্ধান্ত নেন কর্তৃপক্ষ। ছাত্রীদের সমর্থনে শুরু হয় আন্দোলন। গত শনিবার কয়েকজন ছাত্র মেয়েদের নতুন হস্টেলের ঘর দখল করেন। ওই ঘটনায় ১০ জন ছাত্রের বিরুদ্ধে অভিযোগ দায়ের করেন কর্তৃপক্ষ।
আজ, বৃহস্পতিবার কালীপুজো। ইনস্টিটিউটে ছুটি। প়ড়ুয়াদের বক্তব্য, কর্তৃপক্ষের ‘নীতি পুলিশগিরি’র বিরুদ্ধে তাঁদের প্রতিবাদ চলবে।